Și cum se plimba ursoaica cu trei pui prin pădure, să le găsească ceva de mâncare și să-i învețe potecile din codru, numai ce le-a apărut în față... pădurarul.
Nu e o poveste, ci chiar o întâmplare adevărată, petrecută recent în pădurile Direcției Silvice Suceava, din zona Broșteni, unde se află una dintre cele mai numeroase populații de urși din țară.
Iar cum silvicultorul a și filmat frumoasa întâmplare, înregistrarea a fost făcută publică de către Regia Națională a Pădurilor, pe paginile lor de socializare, cu mesajul:
"O ursoaică cu trei pui, bine crescuți și ascultători, își activează instinctele materne imediat ce îl întâlnește pe colegul nostru Ionel Moroșanu în mijlocul unei păduri administrate de către Ocolul Silvic Broșteni din cadrul Direcției Silvice Suceava. Colegul nostru i-a filmat de la o distanță sigură, pentru deliciul privitorilor, și cu cele mai bune intenții pentru cei patru blănoși.
Ursoaicele au de obicei doi sau trei pui, foarte rar chiar câte patru, fiind devotate și protectoare cu puii lor. Aceștia rămân alături de ursoaică cel puțin doi ani.
Urșii au habitatul în pădurile întinse de munte și cele dese din zonele deluroase. În căutarea hranei, urșii fac deplasări lungi, folosindu-și toate simțurile, în special cel olfactiv, foarte dezvoltat.
Hrana lor este predominant vegetală, dar se hrănesc și cu pești, cervide, mamifere mici, până la păsări sau ouă de păsări și insecte".
Direcția Silvică Suceava administrează, prin intermediul celor 24 de ocoale silvice, cea mai mare suprafață forestieră din țară, din care peste 270.000 de hectare sunt păduri de stat.